text: 1.000 biler i demonstration fredag aften
  26 september 2014 kl. 17.02
  Op mod 1.000 biler ventes til en demonstration, som retter sig politikerne i Esbjerg, som har strøget penge til en bane til streetrace af budgettet for de næste fire år.
  Der har været ro i Esbjergs gader de seneste tre år. De ulovlige gaderæsere har holdt sig i ro - eller duelleret med hinanden under ordnede forhold. Og politikerne havde lovet at bygge en bane til streetrace ved Korskro. Men det er der alligevel ikke råd til.
  Derfor ventes fredag aften op mod 1.000 biler på havnen i Esbjerg. TV SYD er med og sender direkte fra mødet.
  Streetrace er mand til mand dueller, hvor det gælder om at køre en kvart mil, en quartermile, hurtigst muligt. Og den slags må man ikke på offentlig vej.
  Arrangørerne oplyser, at det ikke er meningen, at der skal køres ræs i aften. Men de kan jo ikke garantere noget.
  Den afgående formand for Striben-Esbjerg, Morten Henriksen, er overbevist om, at der vil foregå ulovligheder i aften. Derfor har han trukket sig som formand.
  - Men der er så meget frustration og skuffelse, at det helt sikkert vil ske, forudså han i TV SYD kl. 19.30.
  Kl. 21 meldte vagtchefen i Esbjerg om mange biler, men ingen ulovligheder.
  TV SYDs Henrik Skovgaard er på havnen i Esbjerg kort før demonstrationen går i gang, og TV SYD har mere om sagen i morgen.
  